Avihe Saterdag begrawe - Misdaad - Republikein
04 September 2018 | Misdaad
Avihe Saterdag begrawe
Geen deurbraak in moordsaak tot dusver
"Ons het nog geen deurbraak gemaak nie." - Adj.komm. Abner Agas (Polisie)
Augetto Graig - Die negejarige Avihe Cheryl Ujaha wie se verminkte liggaam verlede week in Windhoek deur 'n verbyganger gevind is, word Saterdag ter ruste gelê.
Enkele dae ná die grudood van die jong skoolmeisie wat Namibiërs landwyd geruk het, was 'n vierjarige seuntjie Vrydag byna die slag­offer van 'n ontvoering.
Volgens die koördineerder van misdaadondersoeke in die Khomasstreek, adj.komm. Abner Agas, is geen deurbraak tot dusver in die ondersoek na Avihe se moord gemaak nie. Sy is op Saterdag 25 Augustus deur haar familie as vermis aangemeld.
Agas het ook gerugte ontken dat 'n taxibestuurder wat Avihe skool toe en terug vervoer het, 'n verdagte in die saak is en intussen verdwyn het. Volgens hom was die taxibestuurder nooit 'n verdagte nie, maar is hy wel twee keer deur die polisie ondervra.
Agas het voorts gesê slegs verdere ondersoeke sal lig kan werp op die moontlikheid van 'n sindikaat wat by Avihe se moord betrokke was.
Die polisie het 'n beloning van N$30 000 uitgereik vir enige inligting oor die persoon of persone wat by haar moord betrokke was. Volgens Agas het die polisie reeds verskeie oproepe van lede van die publiek in dié verband ontvang. Persone met inligting wat kan help met die opspoor van verdagtes, word gevra om 081 124 2649 te skakel.
Die nadoodse ondersoek op Avihe is verlede week afgehandel. Volgens haar ouer suster, me. Jessicah Kaimu Ujaha, word sy Saterdag in die Gammamsbegraafplaas ter ruste gelê, hoewel van haar liggaamsdele steeds nie gevind is nie.
Haar pa, mnr. Isak Ujaha, het Saterdag uit Brittanje in Namibië aangekom.
Die Primêre Skool Gammams, waar Avihe 'n leerling was, hou môre vir leerlinge en onderwysers 'n roudiens by die skool. Lifeline/Childline sal die skool besoek om psigo-maatskaplike ondersteuning aan leerlinge en onderwys te bied.
'n Openbare roudiens word Donderdag om 17:00 by El Shadai Ministeries gehou waar Avihe se oupa, mnr. Seth Kaimu, as pastoor verbonde is.
In 'n ander skokvoorval is 'n seuntjie danksy die waaksaamheid van sy oppasser betyds van ontvoering gered.
Volgens Agas is die seuntjie aan sy hand deur 'n man en weg van sy oppasser uit 'n winkelsentrum in Dora­dopark gelei. Volgens hom het die oppasser vinnig besef die seuntjie is weg en het dadelik na hom begin soek.
Sy het gesien hoe 'n man die seuntjie in die rigting van nabygeleë bosse neem en het dadelik die kind se naam uitgeroep. Volgens Agas het die man onmiddellik die kind se hand gelos en in die bosse verdwyn. Die seuntjie het later stemopnames oor die voorval wyd op sosiale media gedeel om ouers tot waaksaamheid te maan.